Aníta Hinriksdóttir
Aníta Hinriksdóttir (sündinud 13. jaanuaril 1996 Reykjavíkis) on Islandi kergejõustiklane (keskmaajooksja), kes võistleb enamasti 800 meetri jooksus. 2012. aasta juunioride maailmameistrivõistlustel Barcelonas sai ta 800 meetri jooksus ajaga 2.03,23 neljanda koha. 2013. aasta Euroopa sisemeistrivõistlustel Göteborgis jõudis ta 800 meetri jooksus poolfinaali. Mai lõpus ja juuni alguses toimunud Euroopa väikeriikide mängudel Luxembourgis võitis ta kolm kuldmedalit: 400 meetri jooksus (54,29), 800 meetri jooksus (2.04,60) ja 4×400 meetri teatejooksus (3.40,97). 14. juulil võitis ta Donetskis toimunud noorte maailmameistrivõistlustel 800 meetri jooksus kuldmedali võistluste rekordiga 2.01,13. Ta tõi sellega Islandile kergejõustiku maailmameistrivõistluste esimese kuldmedali. Vaid veidi vähem kui nädal hiljem saavutas ta samal alal esikoha ka Rietis Euroopa juunioride meistrivõistlustel ajaga 2.01,14. Ta võitis Islandile sellega esimese kuldmedali juunioride Euroopa meistrivõistlustelt. 2013. aastal valiti ta Euroopa kergejõustiku tõusvaks täheks. 2014. aasta sisemaailmameistrivõistlustel Sopotis sai Hinriksdóttir 800 meetri jooksus oma eeljooksus Poola jooksja Angelika Cichocka järel 2.01,03-ga teise koha, mis oleks viinud ta finaal, kuid ta diskvalifitseeriti rajalt väljaastumise pärast. Aeg 2.01,03 oleks lisaks olnud võrdne kehtiva juunioride maailmarekordiga. Sama aasta juunioride maailmameistrivõistlustel Eugene'is jõudis ta küll finaali, kuid katkestas seal. Euroopa meistrivõistlustel Zürichis jõudis ta poolfinaali. 2015. aasta Euroopa sisemeistrivõistlustel Prahas saavutas Hinriksdóttir 800 meetri finaalis 2.02,74-ga viienda koha. Eeljooksus sai ta aja 2.01,56, mis oli Euroopa juunioride rekord. Juuni alguses kodumaal Reykjavíkis toimunud Euroopa väikeriikide mängudel võitis ta kuldmedali nii 1500 meetri jooksus (4.26,37) kui ka 4×400 meetri teatejooksus (3.44,31), kuid jäi 800 meetri jooksus 2.09,10-ga teiseks. 2015. aasta maailmameistrivõistlustel Pekingis jäi ta 800 meetri jooksus ajaga 2.01,01 teisena poolfinaalist välja. 2016. aasta sisemaailmameistrivõistlustel Portlandis sai ta 800 meetri jooksus 2.02,58-ga viienda koha. Euroopa meistrivõistlustel Amsterdamis jäi ta 2.02,55-ga finaalis viimaseks ja sai kaheksanda koha. 2016. aasta suveolümpiamängudel Rio de Janeiros püstitas eeljooksus 2.00,14-ga rahvusrekordi, kuid jäi esimesena poolfinaalist välja. Poolfinaali oleks viinud 14 sajandikku kiirem aeg. 2017. aasta Euroopa sisemeistrivõistlustel võitis Hinriksdóttir oma esimese medali täiskasvanute suurvõistlustelt, kui sai 800 meetri jooksus 2.01,25-ga pronksmedali. Lisaks tõi ta Islandile pärast 19 aastat esimese medali kergejõustiku Euroopa sisemeistrivõistlustelt. 15. juunil 2017 jooksis ta Hollandis Hengelos toimunud Fanny Blankers-Koeni mängudel 1500 meetri jooksus rahvusrekordiks 4.06,43, parandades senist rekordit enam kui kaheksa ja poole sekundiga. 17. juunil 2017 parandas ta Oslos toimunud Teemantliiga etapil oma 800 meetri jooksu rekordit üheksa sajandiku võrra, saades ajaks 2.00,05. 2017. aasta Euroopa U23 meistrivõistlustel Bydgoszczis võitis ta 800 meetri jooksus 2.05,02-ga hõbemedali. 2017. aasta maailmameistrivõistlustel Londonis jäi ta 800 meetri jooksus oma eeljooksus ajaga 2.03,45 neljandaks ega pääsenud poolfinaali. Kokkuvõttes sai ta 37. koha. 3. veebruaril 2018 Düsseldorfis toimunud võistlustel parandas ta Islandi 1500 meetri jooksu siserekordit ligi kümne sekundiga, saades ajaks 4.09,54. Hinriksdóttiri nimel on 800, 1000 ja 1500 meetri jooksu ning 2000 meetri takistusjooksu Islandi välisrekord ning 600, 800, 1000 ja 1500 meetri jooksu siserekord. 800 meetri jooksus on ta Euroopa juunioride rekordit parandanud kolmel korral: 2014. aasta jaanuaris – 2.01,81, 2015. aasta veebruaris – 2.01,77 ja 2015. aasta märtsis – 2.01,56. Hinriksdóttiri tädi Martha Ernstsdóttir on pikamaajooksja ning tema nimel on Islandi rekordid mitmel pikamaajooksu alal 5000 meetrist maratonini.